**Vorbire**

*Lucia Stefanovici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu te-am văzut demult.

Te-aş fi uitat dacă între timp

oamenii nu ar fi început să poarte chipul tău

şi arborii să te îmbrăţişeze de la o vreme cu scoarţa

şi dacă drumul nu mi-ar părea un lung braţ al tău

şi copiii n-ar fi de fapt un fel de suflet al tău

care îmi pune mereu întrebare

şi dacă mâna cu care scriu nu ar fi ţinută

pe dinlăuntru de tine

şi în felul acesta nu te-aş putea învăţa să desenezi

ciudate hieroglife

în care dunga privirii se apasă subţire

şi apoi se-nconvoaie-a zâmbire

şi dacă gesturile mele nu ar fi devenit atât de mult ale tale,

încât aproape mă tem să mă ating,

şi dacă aerul pe care îl respir nu ar fi atât de ameţitor de al tău

încât sunt orbită de tine,

orbită de tine,

orbită de tine

şi e o atât de rară şi scurtă sărbătoare

să mai întrezăresc

vreo amintire cu mine,

aceea care s-a pierdut în încercarea de a te uita.

Nu te-am văzut demult.

Pe aici eşti doar tu.

Şi mi-e atât de dor de mine.